
Ε Π Ι Κ Α Ι Ρ Η    Ε Ρ Ω Τ Η Σ Η

Προς

Κύριο Υπουργό Οικονομίας και Ανάπτυξης

ΘΕΜΑ: «Την ώρα που η χώρα αναζητά επενδύσεις, τίθενται εμπόδια στην υλοποίηση μιας μεγάλης επένδυσης στον τουρισμό για την αξιοποίηση του ακινήτου της Κασσιόπης στην Κέρκυρα»
Κύριε Υπουργέ,
Σε μία συγκυρία που η χώρα προσπαθεί να προσελκύσει επενδύσεις μεγάλης κλίμακας, υπάρχουν μηχανισμοί που συστηματικά θέτουν εμπόδια στην πραγματοποίηση επενδύσεων, ιδιαίτερα στον τομέα του τουρισμού.

Πρόσφατο παράδειγμα, η αξιοποίηση του ακινήτου στην Κασσιόπη της Κέρκυρας, με το Δήμαρχο και τον Περιφερειάρχη (αμφότεροι προσκείμενοι στην κυβέρνηση) να επιχειρούν να εμποδίσουν την υλοποίηση μιας επένδυσης, που θα αναβαθμίσει τον τουρισμό μας και θα προσδώσει υπεραξία στην περιοχή.

Η επένδυση αφορά σε υποδομές ήπιας τουριστικής ανάπτυξης, με εξοχικές κατοικίες και μαρίνα. Έχει τις προδιαγραφές για να προσελκύσει τουρίστες υψηλού εισοδήματος, που είναι το μεγάλο ζητούμενο για να αυξηθούν τα δημόσια έσοδα αλλά και οι ταξιδιωτικές εισπράξεις.

Πέρα από την υπογραφή της σύμβασης, έχει ήδη εγκριθεί από το ΣτΕ το Προεδρικό Διάταγμα για το ειδικό σχέδιο χωρικής ανάπτυξης του ακινήτου και τη στρατηγική μελέτη περιβαλλοντικών επιπτώσεων. Ταυτόχρονα, εγκρίθηκαν, τόσο η πολεοδομική μελέτη και η χωροθέτηση της μαρίνας, όσο και οι περιβαλλοντικοί όροι για τη μονάδα αφαλάτωσης από την οποία θα καλύπτονται οι ανάγκες ύδρευσης των εγκαταστάσεων.

Η δημοτική αρχή της Κέρκυρας, που πρόσκεινται στο ΣΥΡΙΖΑ, επιχειρεί να εμποδίσει την υλοποίηση των έργων και τη σχεδιαζόμενη επένδυση. Με βάση τη σύμβαση, το αντίτιμο της παραχώρησης ανήλθε σε 23 εκ. ευρώ, ενώ η εταιρεία που πλειοδότησε θα πραγματοποιήσει επενδύσεις ύψους 75 εκ. ευρώ και τα ⅔ του ακινήτου θα παραμείνουν προσβάσιμα στο κοινό.

Κατόπιν των ανωτέρω

Ερωτάται ο Κύριος Υπουργός
1. Ποιο είναι το μήνυμα που εκπέμπει η χώρα όταν τοπικοί παράγοντες, που πρόσκεινται στην κυβέρνηση, θέτουν εμπόδια στην υλοποίηση της επένδυσης στην Κασσιόπη, τη στιγμή που έχει ήδη υπογραφεί η σύμβαση;

